 

**בבית הדין הצבאי המחוזי**

**במחוז שיפוטי מטכ"ל**

**בפני השופטים: בפני כבוד ההרכב**

**אל"ם אחסאן חלבי - אב"ד**

**רס"ן איזבל ברזילי - שופטת**

**רס"ן זהבה צגה - שופטת**

**בעניין: התובע הצבאי (ע"י ב"כ,** **סרן כפיר ויטמן)**

**נגד**

**ב/XXX רב"ט נ' א' (ע"י ב"כ, סגן ורוניקה ליטבינוב)**

**הכרעת - דין**

על פי הודאתו, מורשע הנאשם בעבירה של איום ועלבונות כלפי מפקד לפי סעיף 62 סיפא לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

* **ניתנה היום, 12/01/2020, ט"ו בטבת התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופטת אב"ד שופטת

**גזר - דין**

הנאשם הורשע על פי הודאתו בעבירה של איומים ועלבונות כלפי מפקד לפי סעיף 62 סיפא לחוק השיפוט הצבאי, התשט"ו-1955, על כך שביום 17/09/2018, במהלך טיול חטיבתי, ולאחר שקיבל הנאשם הודעה ממפקד הטיול שעליו לחזור ליחידה לאור התנהגותו, החל לקלל את המפקד ולהעליב אותו בנוכחות חיילים אחרים. בהמשך ולאחר שהמפקד דרש מהנאשם ללבוש מדים ולאסוף את חפציו מתא המטען, קילל אותו הנאשם ואף דחף אותו.

החקירה נגד הנאשם נפתחה בעקבות דיווח מטעם המפקדים לאור החשד לתקיפה. הנאשם לא הוחזק במעצר במסגרת החקירה.

הנאשם החל את שירותו הצבאי בחודש מרץ 2017 ולמעשה ביצע שירות חלקי עד יום פיטוריו משירות ביטחון בשל התאמת פרופיל אי כשירות רפואית בחודש דצמבר 2018. לחובת הנאשם מספר הרשעות בדין משמעתי וכלל אלו בעבירות של איום ועלבונות כלפי מפקד.

הנאשם הורשע כאמור על סמך הודאתו, זאת במסגרת הסדר טיעון בו נקשרו הצדדים. לאחר תיקון כתב האישום כפי שסוכם בין הצדדים, הם עתרו להטלת עונש מאסר מותנה שמשכו ותקופתו יהיו לשיקול דעת בית הדין, קנס כספי בסך 1500 ₪ וכן הורדה לדרגת טוראי. הצדדים ציינו כי נתנו את דעתם לחומרת המעשה מן הצד האחד אך מן הצד השני גם להודאת הנאשם תוך וויתור על טענות מצדו, לצד נסיבותיו האישיות מבית ופיטוריו משירות ביטחון סמוך לאחר האירוע.

בחנו את נסיבות ביצוע העבירה, כפי שפורטו בכתב האישום המתוקן, כמו כן נתנו את דעתנו לנסיבות של הנאשם, וכן לחלוף הזמן מאז ביצוע העבירה ומאז שפוטר משירות ביטחון ומצאנו לכבד את הסדר הטיעון ולא להתערב בו על אף שהוא נוטה לקולא. בכך אנו מקבלים את העתירה העונשית של הצדדים.

**על הנאשם נגזרים, אפוא, העונשים הבאים:**

1. **עונש מאסר מותנה בן חודשיים (2) למשך שנתיים (2), לבל יעבור את העבירה בה הורשע או כל עבירה שיש בה יסוד של אלימות או איומים כלפי אחר.**
2. **קנס בסך אלף וחמש מאות ש"ח (1500₪) אשר ישולם על ידי הנאשם ב-שישה (6) תשלומים שווים, חודשיים ועוקבים, החל מיום 01/02/2020, על פי שוברי תשלום שתמציא מזכירות בית הדין או באמצעות כרטיסי אשראי. אם לא ישלם הנאשם את אחד התשלומים במועד יועמד הקנס כולו לפירעון מיידי.**
3. **הורדה לדרגת טוראי.**
4. **זכות ערעור כחוק.**
5. **ניתנה היום, 12/01/2020, ט"ו בטבת התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופטת אב"ד שופטת

**העתק נכון מהמקור

ק' בית הדין**

**נערך על ידי: רב"ט א.ע.**

**בתאריך: 12.01.2020.**

**חתימת המגיה: כ' ג'.**